Գ. «Աշխարհ ամենայն» երգը Ներսես Շնորհալին հորինել է Գիշերային ժամերգությունը ճոխացնելու նպատակով: Երգը կրում է «Ողբերգութիւն անձին զղջացելոյ եւ բողոք իւրաքանչիւր դիմի խոստովանաբար» խորագիրը: Երգի բովանդակությունը անձի մեղքի ճանաչում է, զղջացող անձի խոստովանությունը: Շնորհալին հորդորում է ապաշխարելու, մեղավոր վիճակից սթափվելու և զղջացած հոգով Աստծո գութը հայցելու: Երգը գրված է հայերեն այբուբենի 36 տառերի հաջորդականությամբ, յուրաքանչյուր տառով երեք տող: Այն երգվում է սրբոց տոներին, ինչպես նաև Տերունի Հիշատակաց օրերին, երբ Պատարագ է մատուցվում (Հիշատակաց օրերը Հինգ Տաղավարների մեռելոցի օրերն են): Երգվում է նաև Պահոց օրերին, երբ մատուցվում է Սուրբ Պատարագ: